מערכת ההפעלה הבאה של מיקרוסופט, חלונות 7, מתקרבת במהירות רבה מהצפוי: הצצה רשמית ראשונה אל המערכת העתידית תתאפשר כבר בחודש הבא. בהזמנה של מיקרוסופט לכנס המפתחים PDC2008, שייערך ב-27 באוקטובר בלוס אנג'לס, נאמר כי משתתפי הכנס יקבלו גירסה מוקדמת מאוד – "פרה-בטא" – של חלונות 7.
הגירסה המוקדמת תחשוף לציבור את מערכת ההפעלה, שעד כה מיקרוסופט השתדלה לשמור על מעטה של חשאיות סביבה. עד כה ידוע כי חלונות 7 תבוסס על התשתית של Windows Server 2008, והיא תכיל תמיכה מובנית במסכי מגע – וככל הנראה גם ב"דיו דיגיטלי", מה שיאפשר לה להתממשק עם מכשירים כמו הקינדל של אמאזון. צילומי מסך מתוך גירסה ניסיונית של המערכת שדלפו לרשת הציגו מערכת דומה מאוד, מבחינה ויזואלית לפחות, לחלונות ויסטה. פרטים נוספים על המערכת נחשפים, טיפין טיפין, בבלוג הרשמי של מפתחי חלונות 7.
על פי לוח הזמנים המקורי של מערכת ההפעלה, היא היתה אמורה להחליף את ויסטה רק ב-2010, אבל הכשלון הצורב של ויסטה האיץ את מיקרוסופט להביא את התחליף מהר ככל האפשר. כעת צפוי כי חלונות 7 תשוחרר רשמית לשוק כבר בסוף 2009. במקביל, דווח כי מיקרוסופט כבר עובדת על "מידורי" – מערכת ההפעלה העתידית שלה, והראשונה מאז DOS שאינה מבוססת על התשתית של חלונות.